Hvernig stöðvar maður bestu framherjana ? Erling Braut Haaland á æfingu Salzburg í gærkvöld . AFP Jürgen Klopp knattspyrnustjóri Liverpool var spurður á fréttamannafundi í Salzburg í Austurríki í gærkvöld af norskum íþróttafréttamanni hvernig hann hygðist stöðva norska táninginn Erling Braut Haaland í leik liðanna í Meistaradeild Evrópu sem fram fer í Salzburg í kvöld . Haaland hefur verið magnaður með Salzburg í Meistaradeildinni og skorað 8 mörk í fimm leikjum en hann er aðeins 19 ára gamall . Klopp var ekkert sérstaklega ánægður með spurninguna en svaraði henni málefnalega : „ Einu sinni var Robert Lewandowski í mínu liði . Allir pólsku fréttamennirnir vildu bara tala um hann . Ég vildi að þú gætir komið með eitthvert annað umræðuefni . En hann er 19 ára gamall , einstaklega góður leikmaður , en hvernig á maður að verjast mjög góðum sóknarmanni ? Með því að reyna að tryggja að hann fái sjaldan boltann . Hann er gríðarlega efnilegur og á bjarta framtíð fyrir höndum , en hvað varðar þennan leik , hvað gerir maður ? Hindrar að hann fái sendingar , lokar hann af og klippir hann út úr leiknum . Gera honum eins erfitt fyrir og hægt er . Því miður er hann ekki eini góði leikmaðurinn í þessu liði , “ sagði Klopp . Viðureign liðanna hefst klukkan 17.55 og er hreinn úrslitaleikur um sæti í 32 ja liða úrslitum . Liverpool nægir jafntefli en Salzburg færi áfram með sigri , svo framarlega sem markatalan væri ekki 5 : 4 eða þaðan af hærri .